CELEX: 32019R1691
Language: el
Date: 2019-10-09 00:00:00
Title: Κανονισμός (ΕΕ) 2019/1691 της Επιτροπής της 9ης Οκτωβρίου 2019 για την τροποποίηση του παραρτήματος V του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) (Κείμενο που παρουσιάζει ενδιαφέρον για τον ΕΟΧ)

10.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 259/9
               
            
         ΚΑΝΟΝΙΣΜΟΣ (ΕΕ) 2019/1691 ΤΗΣ ΕΠΙΤΡΟΠΗΣ
         της 9ης Οκτωβρίου 2019
         για την τροποποίηση του παραρτήματος V του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 131,
         Εκτιμώντας τα ακόλουθα:
         
                     (1)
                  
                  
                     Το παράρτημα V του κανονισμού (ΕΚ) αριθ. 1907/2006 περιέχει κατάλογο ουσιών που εξαιρούνται από την υποχρέωση καταχώρισης σύμφωνα με το άρθρο 2 παράγραφος 7στοιχείο β) του εν λόγω κανονισμού.
                  
               
                     (2)
                  
                  
                     Το χώνευμα είναι ημιστερεό ή υγρό υπόλειμμα που έχει εξυγιανθεί και σταθεροποιηθεί με διαδικασία βιολογικής επεξεργασίας, της οποίας το τελευταίο στάδιο είναι στάδιο αναερόβιας χώνευσης και στην οποία χρησιμοποιήθηκαν βιοαποδομήσιμες εισροές προερχόμενες αποκλειστικά από μη επικίνδυνα υλικά διαχωρισμένα στην πηγή, όπως τα απορρίμματα τροφίμων, η κοπριά και οι ενεργειακές καλλιέργειες. Το βιοαέριο που προκύπτει από την ίδια διαδικασία με το χώνευμα ή από άλλες διαδικασίες αναερόβιας χώνευσης, όπως επίσης το κομπόστ που προκύπτει από διαδικασία αερόβιας αποσύνθεσης παρόμοιων βιοαποδομήσιμων υλικών περιλαμβάνονται ήδη στον κατάλογο του παραρτήματος V του κανονισμού (ΕΚ) αριθ. 1907/2006. Συνεπώς, το χώνευμα το οποίο είτε δεν είναι απόβλητο είτε έπαψε να είναι απόβλητο θα πρέπει επίσης να περιληφθεί στον κατάλογο του εν λόγω παραρτήματος, καθώς είναι απρόσφορο και μη αναγκαίο να απαιτείται η καταχώριση της ουσίας αυτής, η δε εξαίρεσή της από τους τίτλους II, V και VI του κανονισμού (ΕΚ) αριθ. 1907/2006 δεν θίγει τους στόχους του εν λόγω κανονισμού.
                  
               
                     (3)
                  
                  
                     Μέχρι σήμερα δεν έχουν υποβληθεί καταχωρίσεις για το χώνευμα. Η αναγραφή του χωνεύματος στον κατάλογο του παραρτήματος V του κανονισμού (ΕΚ) αριθ. 1907/2006 αναμένεται να καταστήσει σαφές ότι το χώνευμα εξαιρείται από την καταχώριση για λόγους αντίστοιχους με εκείνους που δικαιολογούν την υφιστάμενη εξαίρεση του κοσμπόστ και του βιοαερίου και αναμένεται να διαλύσει, έτσι, την αβεβαιότητα που διακατέχει τους παραγωγούς και τους χρήστες χωνεύματος, και τις αρχές επιβολής του νόμου.
                  
               
                     (4)
                  
                  
                     Επομένως, το παράρτημα V του κανονισμού (ΕΚ) αριθ. 1907/2006 θα πρέπει να τροποποιηθεί αναλόγως.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 133 του κανονισμού (ΕΚ) αριθ. 1907/2006,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα V του κανονισμού (ΕΚ) αριθ. 1907/2006 τροποποιείται κατά τα οριζόμενα στο παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 9 Οκτωβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 396 της 30.12.2006, σ. 1.
      
      
         
            ΠΑΡΑΡΤΗΜΑ
            Στο παράρτημα V του κανονισμού (ΕΚ) αριθ. 1907/2006 το σημείο 12 αντικαθίσταται από το ακόλουθο κείμενο:
            
               
                           «12.
                        
                        
                           Λίπασμα λιπασματοποίησης (κομπόστ), βιοαέριο και χώνευμα.».